金塔
作者：黄叔美
朝代：宋

paragraphs: 金溪有金源，昔我未嘗造。
因逢吳道士，言此山水好。
金僧來自蜀，所至事幽討。
地名適相符，結茅遂棲老。
一朝入石塔，千載錮其寶。
白雲何漫漫，流水亦浩浩。
相傳石井頭，鞋跡猶可考。
安知斯塔內，歲久骨應槁。
龕燈長不滅，落葉風自掃。
山僧具茗酌，言話頗知道。
請題壁間詩，茲行殊草草。
所欣得二趙，登覽散中抱。
日午餉田家，壺觴共傾倒。
素心愜清賞，恨不避喧早。
偶尋幽侶出，徵逐非所好。
歸途霜月下，譙鼓更漸報。
明朝人事乖，相望不可到。